**Ministru kabineta noteikumu projekta „Noteikumi par psihosociālās rehabilitācijas pakalpojumu paliatīvā aprūpē esošiem bērniem un viņu ģimenes locekļiem” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Noteikumi par psihosociālās rehabilitācijas pakalpojumu paliatīvā aprūpē esošiem bērniem un viņu ģimenes locekļiem” (turpmāk – noteikumu projekts) izstrādāts, pamatojoties uz:   1. Sociālo pakalpojumu attīstības pamatnostādņu 2014.-2020.gadam (apstiprinātas ar Ministru kabineta 2013.gada 4.decembra rīkojumu Nr. 589) (turpmāk – Pamatnostādnes) 6.nodaļas 19.1. -19.3. apakšpunktā noteikto; 2. likumā „Grozījumi Sociālo pakalpojumu un sociālās palīdzības likumā” noteikto (pieņemts 2017.gada 12.janvārī, stājās spēkā 2017.gada 9.februārī), kurā paredzēts, ka valsts atbilstoši gadskārtējā valsts budžeta likumā piešķirtajiem līdzekļiem no 2018.gada 1.janvāra nodrošina psihosociālo rehabilitāciju paliatīvā aprūpē esošiem bērniem un viņu ģimenes locekļiem (Sociālo pakalpojumu un sociālās palīdzības likuma (turpmāk – likums) 13.panta pirmās daļas 12.punkts, 2.1 daļa, 21.1pants, pārejas noteikumu 28.punkts). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pamatnostādnes iezīmē nepieciešamību pēc vairākiem jauniem sociāliem pakalpojumiem, tajā skaitā 6.nodaļas 19. punktā izvirzīts uzdevums izveidot pasākumu kopumu paliatīvu klientu aprūpei ar mērķi nodrošināt sociālo pakalpojumu paliatīviem klientiem un viņu ģimenes locekļiem.  Ar jēdzienu *paliatīvā aprūpe* tiek saprasta visaptverošas palīdzības sniegšana personām ar neizārstējamām slimībām to neatgriezeniskas progresēšanas gadījumā, kad dzīvildze ir ierobežota, bet precīzi nav nosakāma, un kur prioritāra ir sāpju un citu simptomu, tāpat kā sociālo, psiholoģisko un garīgo problēmu kontrole. Lēmumu par paliatīvās aprūpes nepieciešamību personai pieņem ārstu konsīlijs, kura sastāvā ietilpst ne mazāk kā 3 ārsti.  Bērna paliatīvā aprūpe aptver bērnu, ģimeni un apkārtējo sabiedrību un nodrošina bērnam nepieciešamās vajadzības ar nolūku saglabāt labāko iespējamo dzīves kvalitāti, līdz iestājas nāve.  Paliatīvo aprūpi bērniem var sniegt:   * kā ilgstošas sociālās aprūpes un sociālās rehabilitācijas institūcijas pakalpojuma sastāvdaļu, * kā pakalpojumu stacionārā ārstniecības iestādē, * kā pakalpojumu dzīvesvietā.   Paliatīvā aprūpe attiecīgajā institūcijā bērnam tiek nodrošināta institūcijas sniegtā pakalpojuma ietvaros.  Lai paliatīvā aprūpē esošiem bērniem varētu nodrošināt kompleksu paliatīvas aprūpes pakalpojumu dzīvesvietā, viens no iespējamajiem risinājumiem ir papildus no veselības aprūpes budžeta patlaban finansētajiem pasākumiem slimības simptomu remdēšanai un nodrošinājumam ar īpašiem medicīniskiem nolūkiem paredzēto pārtiku, uzsākt no valsts budžeta finansēt psihosociālās rehabilitācijas pakalpojumu (turpmāk arī – pakalpojums*)* bērna dzīvesvietā.Šādā veidā kombinēti pakalpojumi ļautu mazināt slimības simptomus, vienlaikus mazinot paliatīvajā aprūpē esošo bērnu un viņu ģimenes locekļu sociālo spriedzi. Tas nodrošinātu veselības aprūpi un psihosociālo rehabilitāciju sniedzošo speciālistu savstarpēji koordinētu rīcību vienas starpdisciplināras komandas sastāvā saskaņā ar vienotu bērna paliatīvās aprūpes plānu.  Kopš 2000.gada Bērnu paliatīvās aprūpes biedrība (turpmāk – Biedrība) sniedz paliatīvās aprūpes pakalpojumu bērniem. Biedrība ir izveidojusi bērnu paliatīvās aprūpes starpdisciplināro komandu, kuras sastāvā darbojas ārsts, medicīnas māsa, psihologs, psihoterapeits, sociālais darbinieks un kapelāns. Komanda darbojas kā bērnu paliatīvās aprūpes vienība Bērnu klīniskajā universitātes slimnīcā un pirmajā darbības gadā tā nodrošināja aprūpi dzīvesvietā 5 bērniem. 2013.gadā paliatīvās aprūpes vienība Bērnu klīniskajā universitātes slimnīcā pārveidota par paliatīvās aprūpes kabinetu.  Kopš 2012.gada bērnu paliatīvās aprūpes pakalpojumu dzīvesvietā, galvenokārt Liepājas reģionā dzīvojošajiem bērniem, nodrošina arī Liepājas Reģionālajā slimnīcā izveidotā bērnu paliatīvās aprūpes kabineta speciālisti.  Abu minēto paliatīvās aprūpes kabinetu speciālisti dažādas intensitātes paliatīvu aprūpi bērniem dzīvesvietā nodrošināja kopā 292 bērniem 2015. gadā un 294 bērniem 2016. gadā.  Paliatīvās aprūpes kabinetu speciālisti darbojas kā starpdisciplināra komanda, kurā ietilpst ārsts, medicīnas māsa, psihologs, psihoterapeits. Komandas vadītājs ir tās sastāvā esošais sertificēts ārsts. Komandas darbība (paliatīvās aprūpes kabineta uzturēšana, aprīkojums, sakaru līdzekļi, telemedicīnas līdzekļi, kā arī atalgojums ārstam, māsai, psihoterapeitam, psihologam) tiek nodrošināti no veselības aprūpes budžeta atbilstoši Ministru kabineta 2013.gada 17.decembra noteikumos Nr. 1529 „Veselības aprūpes organizēšanas un finansēšanas kārtība” noteiktajam. Savukārt starpdisciplinārajā komandā ietilpstošo sociālo darbinieku un kapelānu darbība psihosociālās rehabilitācijas nodrošināšanai paliatīvās aprūpes pakalpojuma ietvaros pašreiz tiek finansēta no nevalstisko organizāciju – Biedrības un biedrības „Dižvanagi” piesaistītajiem projektu un ziedojumu līdzekļiem. Lai nodrošinātu paliatīvā aprūpē esošajiem bērniem un viņu ģimenes locekļiem iespēju saņemt kompleksu pakalpojumu, visu starpdisciplinārajā paliatīvās aprūpes komandā ietilpstošo speciālistu darbu būtu nepieciešams finansēt no valsts budžeta līdzekļiem.  Labklājības ministrijas sagatavotā likumprojekta „Grozījumi Sociālo pakalpojumu un sociālās palīdzības likumā” izskatīšanas gaitā Saeimā likumprojekts tika papildināts ar valsts pienākumu, sākot no 2018.gada 1.janvāra atbilstoši ikgadējā valsts budžeta likumā piešķirtajiem līdzekļiem nodrošināt *psihosociālo rehabilitāciju paliatīvajā aprūpē esošajiem bērniem un to ģimenes locekļiem*. Pakalpojuma nodrošināšana deleģēta Biedrībai (13.panta 21daļa), bet pakalpojuma veidu, apjomu, saturu, saņemšanas nosacījumus un piešķiršanas kārtību nosaka Ministru kabinets.  Sociālo pakalpojumu un sociālās palīdzības likuma 13.panta 24daļa deleģē Ministru kabinetam noteikt Biedrībai deleģētā pienākuma izpildes nosacījumus un kārtību. Atbilstoši pantā noteiktajam deleģējumam, noteikumu projekts paredz, ka Labklājības ministrija piešķir Biedrībai finansējumu atlīdzībai starpdisciplinārajā komandā ietilpstošajiem speciālistiem - kapelānam un sociālajam darbiniekam, kā arī komandas vadītājam par minēto darbinieku darba vadīšanu un pārraudzību; minēto darbinieku darbības nodrošināšanai (transporta izdevumi, darbībai nepieciešamo sakaru nodrošināšana un aprīkojums, kvalifikācijas celšana un supervīzija) kā arī atbalsta grupu darbības organizēšanai.  Atbilstoši Sociālo pakalpojumu un sociālās palīdzības likuma 13.panta 23daļai, īstenojot deleģēto uzdevumu, Biedrība atrodas Labklājības ministrijas funkcionālā pārraudzībā, nodrošina piešķirto valsts budžeta līdzekļu racionālu izlietojumu un kontroli, administrēšanas izdevumiem izlietojot ne vairāk kā 10 procentus no šo pakalpojumu nodrošināšanai piešķirtajiem valsts budžeta līdzekļiem. Šo pienākumu izpildes nodrošināšanai Biedrība ir tiesīga izdot administratīvos aktus.  Noteikumu projekts paredz, ka Labklājības ministrija nosaka pakalpojuma administrēšanas izdevumu konkrēto apmēru (atbilstoši likuma 13.panta 2.3 daļā noteiktajam „ne vairāk kā 10% apmērā” ). Tāpat noteikumu projekts paredz, ka Biedrība tai administrēšanas izdevumiem piešķirtos līdzekļus papildus projektā uzskaitītājiem, var izlietot arī citiem ar pakalpojuma administrēšanu saistītiem mērķiem, piemēram, izdevumiem par Biedrības pieņemto lēmumu nosūtīšanu iesniedzējiem, ar iedzīvotāju un speciālistu informēšanu saistītajiem izdevumiem (informācijas sagatavošana un uzturēšana Biedrības tīmekļa vietnē un sociālajos kontos, informatīvo bukletu sagatavošana un izplatīšana).  Saskaņā ar noteikumu projektu Biedrībai noteikto uzdevumu izpildes pārraudzībai un kontrolei Labklājības ministrija slēdz ar Biedrību līgumu, kurā iekļauj pakalpojuma nodrošināšanas pārraudzības un informācijas aprites kārtību, finanšu un statistikas pārskatu iesniegšanas noteikumus un citus pakalpojuma sniegšanai būtiskus (piemēram, pakalpojuma rezultatīvie rādītāji, kārtība, kādā notiek finansējuma plāna vai tāmes pārskatīšana) noteikumus.  Atbilstoši likuma 14.pantā noteiktajam uzdevumam, Labklājības ministrija organizē sociālo pakalpojumu sniegšanai piešķirto valsts budžeta līdzekļu administrēšanu, kā arī pārrauga likuma īstenošanu, kontrolē sociālo pakalpojumu sniegšanu regulējošo normatīvo aktu ievērošanu. Minēto uzdevumu izpildes nodrošināšanai šis pats pants nosaka sociālo pakalpojumu pieprasījušo un saņēmušo personu datu saņemšanu no valsts un pašvaldību institūcijām un apstrādi Valsts sociālās politikas monitoringa informācijas sistēmā.  Minēto uzdevumu izpildei, un, lai Labklājības ministrija varētu pieņemt pamatotus lēmumus gadījumos, kad tiek apstrīdēti Biedrības lēmumi, kā arī, lai Biedrība spētu nodrošināt pakalpojuma sniegšanā iesaistīto starpdisciplināro komandu sastāvā ietilpstošo sociālo darbinieku un kapelānu darba uzskaiti un sadarbību, noteikumu projekts paredz Biedrībai izveidot un uzturēt Valsts sociālās politikas monitoringa informācijas sistēmā datu bāzi par pakalpojuma saņēmējiem un tiem nodrošināto pakalpojumu. Tāpat noteikumu projekts paredz, ka Biedrība no uzkrātajiem datiem Valsts sociālās politikas monitoringa informācijas sistēmā veido un iesniedz Labklājības ministrijā pārskatus.  2013. gada maijā Nacionālais veselības dienests reģistrējis Bērnu paliatīvās aprūpes klīniskās vadlīnijas.[[1]](#footnote-1) Minētās vadlīnijas starpdisciplināro sadarbību bērna palitatīvajā aprūpē balsta uz 4 aspektiem:   * Bērna un ģimenes iespējas saņemt informāciju; * Bērna un viņa ģimenes individuāls izvērtējums; * Bērna fizisko simptomu vadība; * Psiholoģiskais, sociālais un garīgais atbalsts bērnam un ģimenei.   Noteikumu projekts definē bērnu paliatīvo aprūpi kā starpdisciplināru pasākumu kompleksu, kura sastāvā iekļaujas psihosociālā rehabilitācija paliatīvajā aprūpē esošiem bērniem un viņu ģimenes locekļiem.  Noteikumu projekts nosaka, ka psihosociālās rehabilitācijas pakalpojuma ietvaros no valsts budžeta tiek finansēta atlīdzība starpdisciplinārajā paliatīvās aprūpes komandā ietilpstošajiem sociālajiem darbiniekiem un kapelāniem, kā arī atlīdzība komandas vadītājam par abu minēto speciālistu darbības plānošanu un pārraudzību. Tāpat tiek finansēti ceļa izdevumi, kā arī tiek segti šo speciālistu darbības nodrošināšanai nepieciešamie izdevumi. Noteikumu projekts paredz, ka Labklājības ministrija un Biedrība vienojas par starpdisciplinārajās komandās ietilpstošo speciālistu - sociālo darbinieku un kapelānu skaitu, kuru darbība tiek finansēta no valsts budžeta, lai Biedrība nodrošinātu pakalpojuma pieejamību visā Latvijas teritorijā. 2018. gadā plānots finansēt ne vairāk kā trijās sarpdisciplinārajās komandās ietilpstošo kapelānu un sociālo darbinieku darbību, kā arī piemaksas minēto komandu vadītājiem (skat.anotācijas 2.pielikumu).  Noteikumu projektā pakalpojuma saņēmēji ir bērni, kas uzņemti ārstniecības iestādes paliatīvās aprūpes kabineta uzskaitē un saņem paliatīvo aprūpi dzīvesvietā, un šo bērnu ģimenes locekļi - brāļi, māsas, vecāki, vecvecāki, aizbildņi, audžuģimene, kā arī citas personas, kuras dzīvo vienā mājsaimniecībā ar bērnu. Pakalpojumu paredzēts sniegt gan paliatīvas aprūpes periodā, līdz brīdim, kad bērns tiek noņemts no paliatīvās aprūpes kabineta uzskaites ( vai nu sasniedzot 18 gadu vecumu, vai uzlabojoties veselības stāvoklim, vai bērna nāves gadījumā vai cita iemesla dēļ), gan sērošanas periodā pēc bērna nāves.  Bērna paliatīvās aprūpes laikā pakalpojums tiek nodrošināts nepārtraukti (24/7 režīmā) - kā starpdisciplinārajā komandā ietilpstošo speciālistu konsultācijas klātienē, telefoniski vai tālaprūpes konsultācijas, izmantojot interneta tehnoloģijas, kā arī iesaistot ģimeni atbalsta grupās. Sērošanas periodā pēc bērna nāves ģimenes locekļiem psihosociālā rehabilitācija tiek nodrošināta atbalsta grupu nodarbību vai individuālu konsultāciju veidā. Pakalpojums bērna paliatīvās aprūpes periodā tiek uzsākts un realizēts saskaņā ar bērna individuālajā aprūpes plānā noteikto, savukārt aprūpes plāns tiek pārskatīts komandas vadītāja ( sertificēta ārsta) vadībā, balstoties uz konstatētajām bērna veselības stāvokļa izmaiņām.  Noteikumu projekts nosaka arī:   1. pakalpojuma piešķiršanas nosacījumus, paredzot, ka pakalpojums paliatīvās aprūpes periodā tiek piešķirts ārstniecības iestādes, kura nodrošina bērna paliatīvo aprūpi, paliatīvās aprūpes kabineta uzskaitē uzņemtam un paliatīvo aprūpi mājās saņemošam bērnam un viņa ģimenes locekļiem, kā arī ģimenes locekļiem sērošanas periodā;   2) pakalpojuma piešķiršanas kārtību, paredzot, ka bērnam nepieciešamo pakalpojumu Biedrība piešķir, saņemot no paliatīvās aprūpes kabineta informāciju par bērna uzņemšanu tā uzskaitē;  3) pakalpojuma saņemšanas nosacījumus, t.sk. nosakot, ka pakalpojums bērna paliatīvās aprūpes laikā ir neatņemama aprūpes plāna sastāvdaļa un to bērnam un viņa ģimenes locekļiem uzsāk un realizē saskaņā ar minētajā plānā noteikto;  4) pakalpojuma sniegšanā iesaistāmos starpdisciplinārās komandas speciālistus;  5) bērna vecākam vai likumiskajam pārstāvim veicamās darbības sadarbībai ar starpdisciplinārās komandas speciālistiem, lai nodrošinot bērnam pilnvērtīgu paliatīvo aprūpi. Minētie pienākumu izriet no ***Sociālo pakalpojumu un sociālās palīdzības likuma*** 7. pantā noteiktā, kā arī no likuma ***Par sociālo drošību*** 26.panta pirmajā daļā noteiktā;  6) starpdisciplinārajā komandā ietilpstošo sociālā darbinieka un kapelāna rīcību situācijās, kad bērns nav sastopams dzīvesvietā un no bērna likumiskā pārstāvja nav saņemta informācija par bērna atrašanos ārstniecības iestādē vai dzīvesvietas maiņu. Šajās situācijas paredzēts līdz informācijas saņemšanai no bērna likumiskā pārstāvja par bērna sastopamību līdzšinējā vai jaunā dzīvesvietā, pakalpojumu nodrošināt tikai bērnam un viņa ģimenes locekļiem ierodoties klātienē bērnu paliatīvās aprūpes kabinetā tā darba laikā.  Lai no 2018.gada bez papildu administratīvā sloga- atkārtota pieprasījuma iesniegšanas un atkārtota paliatīvās aprūpes plāna izstrādes, pakalpojumu turpinātu saņemt arī tie bērni, kuri šobrīd pakalpojumu jau saņem vai nu no Bērnu klīniskās universitātes slimnīcas bērnu paliatīvās aprūpes kabineta (Biedrības nodrošinātās) starpdisciplinārās komandas vai Liepājas reģionālās slimnīcas bērnu paliatīvās aprūpes kabineta (biedrības „Dižvanagi” nodrošinātās) starpdisciplinārās komandas, noteikumu projekta noslēguma jautājumos iekļauts punkts, kas regulē pakalpojuma turpināšanas kārtību šādiem bērniem un viņu ģimenes locekļiem. Minētajā punktā noteikts, ka no 2018.gada 1.janvāra valsts finansēs pakalpojumu arī tiem bērniem un viņu ģimenes locekļiem, kuru paliatīvo aprūpi bērnu paliatīvās aprūpes kabinetu starpdisciplināras komandas uzsākušas līdz 2017. gada 31.decembrim, un minētajām ģimenēm pakalpojums nebūs atkārtoti jāpieprasa.  Tāpat šajā nodaļā ir punkts, ka Biedrība tai noteiktos datu bāzes veidošanas un atskaitīšanās pienākumus Valsts sociālās politikas monitoringa informācijas sistēmā uzsāks pildīt pēc attiecīgās sistēmas funkcionalitātes darbības uzsākšanas.  Noteikumu projektā noteikts, ka noteikumi stājas spēkā 2018.gada 1.janvārī. |
| 3. | Projekta izstrādē iesaistītās institūcijas | Noteikumu projekts izstrādāts, sadarbojoties ar Biedrību, kura nodrošinās pakalpojuma sniegšanu paliatīvajā aprūpē esošajiem bērniem un viņu ģimenēm, kā arī sniegs tām atbalstu sērošanas periodā pēc bērna nāves. |
| 4. | Cita informācija | Nav. |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Bērni, kuri uzņemti ārstniecības iestādes paliatīvās aprūpes kabineta uzskaitē un saņem paliatīvo aprūpi mājās, un viņu ģimenes locekļi.  Latvijā nav vienotas datu bāzes par neizārstējamām slimībām - ģenētiskām, iedzimtām patoloģijām un neiroloģiskām slimībām, kas ļautu spriest par potenciālo bērnu skaitu, kam būtu nepieciešama paliatīvā aprūpe. Saskaņā ar Pasaules Veselības organizācijas piedāvāto aprēķina metodiku, no katriem 50 000 bērniem 50 bērniem ar ierobežotu dzīvildzi gada laikā nepieciešama paliatīvā aprūpe. Piemērojot šo metodiku Latvijas situācijā, paliatīvā aprūpe varētu būt nepieciešama aptuveni 370 bērniem katru gadu.  Vienlaikus jāņem vērā, ka pakalpojuma saņemšana ir ģimenes brīvprātīga izvēle. Saskaņā ar Biedrības un Liepājas biedrības „Dižvanagi” datiem, paliatīvā aprūpe mājās nodrošināta kopā 292 bērniem 2015. gadā un 294 bērniem 2016. gadā.  Saskaņā ar Biedrības novērojumiem starpdisciplināras komandas speciālistu atbalstu saņem vidēji 3 ģimenes locekļi uz katru paliatīvajā aprūpē mājās esošo bērnu.  No iepriekšminētā izriet, ka pakalpojuma paliatīvajā aprūpē esošajiem bērniem un viņu ģimenes locekļiem mērķa grupa varētu būt apmēram 300 bērnu un apmēram 900 viņu ģimenes locekļu. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums tiešā veidā neietekmē tautsaimniecību.  Netiešā veidā pakalpojuma sniegšana, nodrošinot no valsts budžeta finansētu psihosociālu un garīgu atbalstu ģimenei, veicina vecākus būt ekonomiski aktīviem un reintegrēties darba tirgū. Saņemot pakalpojumu, normalizējas ģimenes homeostāze un motivācija turpmākai ģimenes plānošanai.  Psihosociālā rehabilitācija kā neatņemama sastāvdaļa ir integrēta bērna paliatīvās aprūpes procesā un tiek realizēta saskaņā ar bērna individuālajā paliatīvās aprūpes plānā noteikto. Noteikumu projekta tiesiskais regulējums nemaina noteikumu mērķgrupai – paliatīvajā aprūpē esošajiem bērniem un viņu ģimenes locekļiem, pienākumus, veicamās darbības vai iesniedzamo informāciju, salīdzinot ar līdzšinējo procedūru, pieprasot paliatīvo aprūpi mājās un uzņemšanu paliatīvās aprūpes kabineta uzskaitē, saņemot starpdisciplinārās palitatīvās aprūpes komandas speciālistu pakalpojumu vai atbalstu paliatīvās aprūpes nodrošināšanai ģimenes locekļiem veicamo darbību realizēšanā.  Biedrībai kā pakalpojuma sniedzējam atbilstoši likumam un noteikumu projektam ir pienākums veidot datu bāzi un uzkrāt tajā datus par pakalpojumu saņēmušajām personām un veiktajām darbībām pakalpojuma ietvaros. Tāpat Biedrībai tiek noteikts pienākums sniegt regulāras atskaites Labklājības ministrijai par sniegtajiem pakalpojumiem un līguma izpildi.  Labklājības ministrijas darbiniekiem pakalpojuma administrēšanai un uzraudzībai, kā arī izskatot Biedrības pieņemto lēmumu apstrīdēšanas gadījumus, būs jāveic šādi pienākumi:  - pakalpojuma finanšu plānošana un uzraudzība (ieskaitot ikmēneša informācijas sagatavošanu par budžeta līdzekļu apguvi, savlaicīgu finanšu risku identifikāciju un izmaiņu veikšanu valsts budžeta apakšprogrammas finansēšanas plānā un tāmē);  - līguma izpildes uzraudzība (ieskaitot iesniegto atskaišu atbilstības pārbaudi noslēgtā līguma nosacījumiem )  - pakalpojuma kvalitātes uzraudzība un pakalpojuma sniedzēju metodiskā vadība ;  - Biedrības pieņemto lēmumu apstrīdēšanas gadījumu izskatīšana.  Šobrīd Labklājības ministrijas darbinieki veic finanšu plānošanu un uzraudzību 22 no valsts budžeta finansētiem pakalpojumiem un līgumu izpildes uzraudzību un metodisko vadību aptuveni 260 šo pakalpojumu sniedzējiem. |
| 3. | Administratīvo izmaksu monetārs novērtējums | Tiek pieņemts, ka saskaņā ar noteikumu projektu Biedrībai gadā nāksies sagatavot un iesniegt līdz 25 dažāda periodiskuma (mēneša, ceturkšņa, gada) pārskatiem un atskaitēm (19 obligātas un 6 pēc vajadzības). Paredzēts, ka pārskatus un atskaites nodrošinās starpdisciplinārajā komandā neietilpstoši darbinieki – grāmatvedis un administratīvais koordinators:   * administratīvais koordinators nodrošinās ierakstus datu bāzē un sagatavos atskaites par rezultatīvo rādītāju izpildi, kopumā abiem mērķiem gada laikā patērējot 600 stundas. Tiek pieņemts, ka koordinatora stundas darba samaksa būs 7 *euro*. Administratīvā koordinatora darba izmaksas: 600h x 7 *euro*= 4200 *euro* gadā * grāmatvedis sagatavos ar finanšu plūsmu saistītās atskaites, šim mērķim patērējot 110 stundas gadā. Tiek pieņemts, ka grāmatveža stundas darba samaksa būs 7.08 *euro.* Grāmatveža darba izmaksas: 110h x 7.08 *euro*= 778.80 *euro* gadā   Kopējās izmaksas 4200 + 778.80 = 4978.80 *euro* gadā  Paredzams, ka Biedrība minētās izmaksas segs no tai administrēšanas izdevumiem piešķirtā finansējuma.  Paredzams, ka pakalpojuma administrēšanai un pārraudzībai nepieciešamās darbības un Biedrības pieņemto lēmumu apstrīdēšanas gadījumu izskatīšanu Labklājības ministrijas darbinieki veiks papildus viņiem noteiktajiem analogiem uzdevumiem attiecībā uz pārējo no valsts budžeta finansēto sociālo pakalpojumu finanšu plānošanu un uzraudzību, kā arī sociālo pakalpojumu sniedzēju metodisko vadību un pakalpojumu kvalitātes uzraudzību. Izdevumus par papildus darbu paredzēts segt, maksājot piemaksas minētajiem ministrijas darbiniekiem (aprēķinu skat. Anotācijas 3.pielikumā. |
| 4. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2017** | | Turpmākie trīs gadi (*euro*) | | |
| **2018** | **2019** | **2020** |
| saskaņā ar valsts budžetu kārtējam gadam | izmaiņas kārtējā gadā salīdzinot ar valsts budžetu kārtējam gadam | izmaiņas salīdzinot ar kārtējo gadu | izmaiņas salīdzinot ar kārtējo gadu | izmaiņas salīdzinot ar kārtējo gadu |
| **1** | **2** | **3** | **4** | **5** | **6** |
| **1. Budžeta ieņēmumi:** |  |  |  |  |  |
| * 1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi   *apakšprogrammā*  *05.01.00 „Sociālās rehabilitācijas valsts programma”*  *97.01.00 “Labklājības nozares vadība un politikas plānošana”* |  |  |  |  |  |
| 1.2. valsts speciālais budžets |  |  |  |  |  |
| 1.3. pašvaldību budžets |  |  |  |  |  |
| **2. Budžeta izdevumi:** |  |  | **599 837** | **547 587** | **547 587** |
| 2.1. valsts pamatbudžets  *05.01.00 „Sociālās rehabilitācijas valsts programma”*  *97.01.00 “Labklājības nozares vadība un politikas plānošana”*  *97.02.00 “Nozares centralizēto funkciju izpilde”* |  |  | *523 067*  *24 520*  *52 250* | *523 067*  *24 520* | *523 067*  *24 520* |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| **3. Finansiālā ietekme:** | **0** | **0** | **- 599 837\*** | **-547 587\*** | **-547 587\*** |
| 3.1. valsts pamatbudžets  *05.01.00”„Sociālās rehabilitācijas valsts programma”*  *97.01.00 “Labklājības nozares vadība un politikas plānošana”*  *97.02.00 “Nozares centralizēto funkciju izpilde”* | *0*  *0* | *0*  *0* | *-523 067*  *-24 520*  *-52 250* | *-523 067*  *-24 520* | *-523 067*  *-24 520* |
| 3.2. speciālais budžets | ***0*** | ***0*** | ***0*** | ***0*** | ***0*** |
| 3.3. pašvaldību budžets | ***0*** | ***0*** | ***0*** | ***0*** | ***0*** |
| **4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi)** | 0 | 0 | 0 | 0 | 0 |
| **5. Precizēta finansiālā ietekme**: | x | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| *\*Atbilstoši Ministru kabineta 08.09.2017. sēdes protokollēmuma Nr.44 1.§ 15.punktam atbalstīti priekšlikumi papildu finansējumam Labklājības ministrijas prioritārajam pasākumam “Sociālās rehabilitācijas pakalpojumu klāsta pilnveidošana (papildināšana)” 2018.gadā 917 227 euro apmērā un 2019.gadā 847 691 euro un 2020.gadā un turpmāk 882 656, no kuriem 2018.gadā 599 837 euro un 2019.gadā un turpmāk ik gadu 547 587 euro apmērā paredzēti noteikumu projektā ietverto pasākumu īstenošanai.*  *Finansējums iekļauts Labklājības ministrijas pamatbudžeta maksimāli pieļaujamos valsts budžeta izdevumu kopējos apjomos 2018., 2019. un 2020.gadam, kā arī likumprojektā “Par valsts budžetu 2018.gadam” un likumprojektā “Par vidēja termiņa budžeta ietvaru 2018., 2019. un 2020.gadam”.* | | | | | |
| **6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā):** | | | | | |
| **6.1. Detalizēts ieņēmumu aprēķins** | Nav. | | | | |
| **6.2. Detalizēts izdevumu aprēķins** | Sākot ar 2018. gada 1.janvāri tiks ieviests jauns pakalpojums “Psihosociālā rehabilitācija paliatīvajā aprūpē esošajiem bērniem un to ģimenes locekļiem”.  Vidēji uz vienu komandu gadā plānots: 100 bērni un 300 šo bērnu ģimenes locekļi (kopā: 300 bērni un 900 šo bērnu ģimenes locekļi), vidēji gadā 400 izbraukumi pie bērniem un ģimenes locekļiem uz mājām (kopā 1200 izbraukumi, vidēji pie viena bērna un viņa ģimenes locekļiem plānoti 4 braucieni gadā).  **2018.gads**  Kopējais nepieciešamais finansējums pakalpojuma ieviešanai **gadā 599 837.00 euro:**   1. pakalpojumam “Psihosociālā rehabilitācija paliatīvajā aprūpē esošajiem bērniem un to ģimenes locekļiem” 523 067.00 euro. Izdevumi attiecināmi uz apakšprogrammu 05.01.00 “Sociālās rehabilitācijas valsts programma”. Aprēķinu skat. 2. pielikumā “Pakalpojuma "Psihosociālā rehabilitācija paliatīvajā aprūpē esošajiem bērniem un to ģimenes locekļiem" groza aprēķins”; 2. informācijas sistēmā SPOLIS moduļa izveidošanai, kurā tiek ievadīta informācija par pakalpojuma saņēmējiem, gatavotas atskaites un tiek nodrošināta informācijas uzkrāšana par pakalpojuma rezultatīvajiem rādītājiem 52 250.00 euro. Izdevumi attiecināmi uz apakšprogrammu 97.02.00. “Nozares centralizēto funkciju izpilde”. Aprēķinu skat. 1.pielikumā “Pakalpojuma "Psihosociālā rehabilitācija paliatīvajā aprūpē esošajiem bērniem un to ģimenes locekļiem" plānotais nepieciešamais finansējums pirmajā ieviešanas gadā un turpmākajos gados”; 3. Sociālās rehabilitācijas pakalpojuma administrēšanas izdevumu nodrošināšana 24 520.00 euro izdevumi attiecināmi uz apakšprogrammu 97.01.00. “Labklājības nozares vadība un politikas plānošana”. Aprēķinu skat. 3.pielikumā “Aprēķins par piemaksām par papildu darbu Labklājības ministrijas speciālistiem saistībā ar pakalpojuma ieviešanas uzraudzību, finansējuma plānošanu un izpildes uzraudzību, kā arī rezultatīvo rādītāju snieguma izvērtēšanu”.   **2019. gads, 2020.gads**  Kopējais nepieciešamais finansējums pakalpojumam **gadā 547 587.00 euro:**   1. pakalpojumam “Psihosociālā rehabilitācija paliatīvajā aprūpē esošajiem bērniem un to ģimenes locekļiem” 523 067.00 euro. Izdevumi attiecināmi uz apakšprogrammu 05.01.00 “Sociālās rehabilitācijas valsts programma”. Aprēķinu skat. 2.pielikumā “Pakalpojuma "Psihosociālā rehabilitācija paliatīvajā aprūpē esošajiem bērniem un to ģimenes locekļiem" groza aprēķins”; 2. Sociālās rehabilitācijas pakalpojuma administrēšanas izdevumu nodrošināšana 24 520.00 euro izdevumi attiecināmi uz apakšprogrammu 97.01.00. “Labklājības nozares vadība un politikas plānošana”. Aprēķinu skat. 3.pielikumā “Aprēķins par piemaksām par papildu darbu Labklājības ministrijas speciālistiem saistībā ar pakalpojuma ieviešanas uzraudzību, finansējuma plānošanu un izpildes uzraudzību, kā arī rezultatīvo rādītāju snieguma izvērtēšanu”. | | | | |
| 7. Cita informācija | \*Atbilstoši Ministru kabineta 08.09.2017. sēdes protokollēmuma Nr.44 1.§ 15.punktam atbalstīti priekšlikumi papildu finansējumam Labklājības ministrijas prioritārajam pasākumam “Sociālās rehabilitācijas pakalpojumu klāsta pilnveidošana (papildināšana)” 2018.gadā 917 227 euro apmērā un 2019.gadā 847 691 euro un 2020.gadā un turpmāk 882 656, no kuriem 2018.gadā 599 837 euro un 2019.gadā un turpmāk ik gadu 547 587 euro apmērā paredzēti noteikumu projektā ietverto pasākumu īstenošanai.  Finansējums iekļauts Labklājības ministrijas pamatbudžeta maksimāli pieļaujamos valsts budžeta izdevumu kopējos apjomos 2018., 2019. un 2020.gadam, kā arī likumprojektā “Par valsts budžetu 2018.gadam” un likumprojektā “Par vidēja termiņa budžeta ietvaru 2018., 2019. un 2020.gadam”. | | | | |

|  |  |  |  |
| --- | --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | | |
| 1. | | Nepieciešamie saistītie tiesību aktu projekti | 1. Līdz 2018.gada 31.decembrim veicami grozījumi Ministru kabineta 2014.gada 30. septembra noteikumos Nr.587 „Valsts sociālās politikas monitoringa informācijas sistēmas noteikumi”, papildinot noteikumus ar regulējumu personas datu apstrādei, kas nepieciešami psihosociālās rehabilitācijas pakalpojuma paliatīvajā aprūpē esošajiem bērniem un viņu ģimenes locekļiem īstenošanas koordinācijai un pakalpojumam piešķirtā valsts budžeta administrēšanai. 2. Ja Saeima atbalstīs grozījumu Sociālo pakalpojumu un sociālās palīdzības likuma 13.panta pirmās daļas 12. punktā par Ministru kabinetam dotā deleģējuma papildināšanu ar pakalpojuma pārtraukšanas un izbeigšanas nosacījumiem un kārtību, būs nepieciešams izstrādāt grozījumus Ministru kabineta noteikumos „Noteikumi par psihosociālās rehabilitācijas pakalpojumu paliatīvajā aprūpē esošajiem bērniem un viņu ģimenes locekļiem”, saskaņojot noteikumu regulējumu ar likumā precizēto deleģējumu Ministru kabinetam. |
| 2. | Atbildīgā institūcija | | Labklājības ministrija |
| 3. | Cita informācija | | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.g.25.augusta noteikumu Nr. 970 „ Sabiedrības līdzdalības kārtība attīstības plānošanas procesā” 13. punktam noteikumu projekts ir publicēts Labklājības ministrijas tīmekļa vietnē sadaļā „LM dokumentu projekti”, tādējādi dodot iespēju sabiedrībai līdzdarboties tiesību akta izstrādes procesā. |
| 2. | Sabiedrības līdzdalība projekta izstrādē | Noteikumu projekts un tā anotācija 18.04.2017. ievietots ministrijas tīmekļa vietnē publiskajai apspriešanai un ierosinājumu sniegšanai līdz 03.05.2017.  Papildus ministrijas tīmekļa vietnē ievietotā noteikumu projekta un tā anotācijas redakcija nosūtīta biedrībai. |
| 3. | Sabiedrības līdzdalības rezultāti | Ne līdz 03.05.2017., ne līdz projekta iesniegšanas dienai Ministru kabinetā iebildumi vai priekšlikumi par noteikumu projektu netika saņemti |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Biedrība  Labklājības ministrija |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumiem nav ietekmes uz pārvaldes funkcijām un institucionālo struktūru, jaunu institūciju izveide vai esošu institūciju likvidācija nav nepieciešama. |
| 3. | Cita informācija | Nav. |

Anotācijas V sadaļa - projekts šo jomu neskar.

Labklājības ministrs J.Reirs

Valsts sekretārs I.Alliks

Masejeva, 67021667

[Anda.Masejeva@lm.gov.lv](mailto:Anda.Masejeva@lm.gov.lv)

Strēle, 64331831

[Sandra.Strele@lm.gov.lv](mailto:Sandra.Strele@lm.gov.lv)

1. Nacionālais veselības dienests, Klīnisko vadlīniju datu bāze, 2013., URL: http://www.vmnvd.gov.lv/lv/[420-kliniskas-vadlinijas/klinisko-vadliniju-datu-baze/](http://www.vmnvd.gov.lv/lv/420-kliniskas-vadlinijas/klinisko-vadliniju-datu-baze/) Skatīts 18.01.2016 [↑](#footnote-ref-1)